CELEX: 32021D0360
Language: lt
Date: 2021-02-19 00:00:00
Title: Komisijos įgyvendinimo sprendimas (ES) 2021/360 2021 m. vasario 19 d. dėl pritarimo Europos piliečių iniciatyvai pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042 (pranešta dokumentu Nr. C(2021) 1121) (Tekstas autentiškas tik anglų kalba)

2021 2 26   
               
               
                  LT
               
               
                  Europos Sąjungos oficialusis leidinys
               
               
                  L 69/9
               
            
         KOMISIJOS ĮGYVENDINIMO SPRENDIMAS (ES) 2021/360
         2021 m. vasario 19 d.
         dėl pritarimo Europos piliečių iniciatyvai pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042
         
            
               (pranešta dokumentu Nr. C(2021) 1121)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. liepos 15 d. Europos Parlamento ir Tarybos reglamentą (ES) 2020/1042, kuriuo, atsižvelgiant į COVID-19 protrūkį, nustatomos laikinosios priemonės, susijusios su Reglamente (ES) 2019/788 dėl Europos piliečių iniciatyvos numatytais rinkimo, tikrinimo ir nagrinėjimo etapų terminais (1), ypač į jo 2 straipsnio 2 dalį,
         pasikonsultavusi su Europos piliečių iniciatyvos komitetu, įsteigtu pagal Europos Parlamento ir Tarybos reglamento (ES) 2019/788 (2) 22 straipsnį,
         kadangi:
         
                     (1)
                  
                  
                     Reglamentu (ES) 2020/1042 nustatomos laikinosios su Europos piliečių iniciatyva susijusios priemonės, kuriomis siekiama spręsti problemas, iškilusias piliečių iniciatyvų organizatoriams, nacionalinėms administracijoms ir Sąjungos institucijoms po to, kai 2020 m. kovo mėn. Pasaulio sveikatos organizacija paskelbė COVID-19 protrūkį pasauline pandemija. Po šio paskelbimo valstybės narės per kelis mėnesius priėmė ribojamąsias kovos su visuomenės sveikatos krize priemones. Dėl to beveik visose valstybėse narėse sustojo viešasis gyvenimas. Todėl Reglamentu (ES) 2020/1042 pratęsti tam tikri Reglamente (ES) 2019/788 nustatyti terminai;
                  
               
                     (2)
                  
                  
                     Reglamentu (ES) 2020/1042 Komisijai suteikiami įgaliojimai tam tikromis aplinkybėmis dar trims mėnesiams pratęsti rinkimo laikotarpius, susijusius su iniciatyvomis, kurių pritarimo pareiškimų rinkimo laikotarpis, prasidėjus naujam COVID-19 protrūkiui, dar nėra pasibaigęs. Bet kokio tolesnio pratęsimo sąlygos yra panašios į sąlygas, kurios lėmė pradinį pratęsimą po COVID-19 protrūkio 2020 m. kovo mėn., t. y. bent ketvirtadalis valstybių narių arba kelios valstybės narės, atstovaujančios daugiau kaip 35 proc. Sąjungos gyventojų, turi taikyti reagavimo į COVID-19 pandemiją priemones, kurios labai trukdo organizatoriams rinkti pritarimo pareiškimus popierine forma ir informuoti visuomenę apie vykdomas iniciatyvas;
                  
               
                     (3)
                  
                  
                     nuo tada, kai 2020 m. liepos mėn. buvo priimtas Reglamentas (ES) 2020/1042, Komisija atidžiai stebėjo padėtį valstybėse narėse;
                  
               
                     (4)
                  
                  
                     2020 m. gruodžio 17 d. Komisija dar trims mėnesiams pratęsė rinkimo laikotarpius, susijusius su iniciatyvomis, kurių pritarimo pareiškimų rinkimas 2020 m. lapkričio 1 d. (3) dar nebuvo pasibaigęs, įvertinusi, kad tokio pratęsimo sąlygos pagal Reglamentą (ES) 2020/1042 tenkinamos. Proporcingai pratęsti rinkimo laikotarpiai, susiję su iniciatyvomis, kurių rinkimo laikotarpis prasidėjo laikotarpiu nuo 2020 m. lapkričio 1 d. iki gruodžio 17 d.;
                  
               
                     (5)
                  
                  
                     nuo 2020 m. lapkričio 1 d. dėl COVID-19 pandemijos keliose valstybėse narėse susiklosčiusi padėtis iš esmės nepasikeitė. Iki 2021 m. sausio mėn. pabaigos nemažai valstybių narių vis dar taikė priemones, kuriomis buvo ribojamas laisvas piliečių judėjimas jų teritorijoje, siekiant sustabdyti COVID-19 perdavimą arba jį sulėtinti. Penkios valstybės narės pranešė, kad 2021 m. vasario 1 d. jos taikė nacionalines izoliavimo priemones, kuriomis buvo draudžiama arba iš esmės ribojama piliečių laisvė laisvai judėti jų teritorijoje, o 11 valstybių narių pranešė taikiusios vietos izoliavimo priemones. Tos izoliavimo priemonės jų teritorijoje arba bent jau didelėje jų dalyje buvo derinamos su papildomomis panašaus ribojamojo poveikio visuomenės gyvenimui priemonėmis, įskaitant viešųjų erdvių prieinamumo apribojimus, parduotuvių, restoranų ir barų uždarymą arba ribotą atidarymą, griežtus viešųjų ir privačiųjų susibūrimų bei susirinkimų dalyvių skaičiaus apribojimus ir komendanto valandos įvedimą. Tokių priemonių derinys daro didelį poveikį organizatorių gebėjimui rinkti pritarimo pareiškimus popierine forma ir informuoti visuomenę apie vykdomas iniciatyvas. Remiantis šiuo metu turima informacija, tikėtina, kad tos priemonės arba panašų poveikį turinčios priemonės bus toliau taikomos bent tris mėnesius;
                  
               
                     (6)
                  
                  
                     atitinkamos valstybės narės atstovauja bent ketvirtadaliui valstybių narių ir daugiau nei 35 proc. Sąjungos gyventojų;
                  
               
                     (7)
                  
                  
                     dėl šių priežasčių galima daryti išvadą, kad iniciatyvų, kurių pritarimo pareiškimų rinkimo laikotarpis 2021 m. vasario 1 d. dar nebuvo pasibaigęs, atveju sąlygos, kuriomis pratęsiami pritarimo pareiškimų rinkimo laikotarpiai, yra įvykdytos. Todėl šie rinkimo laikotarpiai turėtų būti pratęsti trims mėnesiams;
                  
               
                     (8)
                  
                  
                     pritarimo iniciatyvoms, kurių rinkimo laikotarpis prasidėjo nuo 2021 m. vasario 1 d. iki šio sprendimo priėmimo dienos, pareiškimų rinkimo laikotarpis turėtų būti pratęstas iki 2022 m. gegužės 1 d.;
                  
               
                     (9)
                  
                  
                     iniciatyvoms, kurių pritarimo pareiškimų rinkimo laikotarpis baigėsi laikotarpiu nuo 2021 m. vasario 1 d. iki šio sprendimo priėmimo dienos, šis sprendimas turėtų būti taikomas atgaline data,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Jei pritarimo Europos piliečių iniciatyvai (toliau – iniciatyva) pareiškimų rinkimas 2021 m. vasario 1 d. dar nebuvo pasibaigęs, ilgiausias su ta iniciatyva susijęs rinkimo laikotarpis pratęsiamas trijų mėnesių laikotarpiui.
            
            
               2.   Jei pritarimo iniciatyvai pareiškimų rinkimas prasidėjo laikotarpiu nuo 2021 m. vasario 1 d. iki šio sprendimo priėmimo dienos, ilgiausias su ta iniciatyva susijęs rinkimo laikotarpis pratęsiamas iki 2022 m. gegužės 1 d.
            
         
         
            2 straipsnis
            Naujos pritarimo toliau nurodytoms iniciatyvoms pareiškimų rinkimo laikotarpių pabaigos datos yra šios:
            
                        —
                     
                     
                        iniciatyva „Greitas, sąžiningas ir veiksmingas klimato kaitos problemos sprendimas“ – 2021 m. gegužės 6 d.,
                     
                  
                        —
                     
                     
                        iniciatyva „Sanglaudos politika, skirta regionų lygiateisiškumui ir regionų kultūrai išsaugoti“ – 2021 m. gegužės 7 d.,
                     
                  
                        —
                     
                     
                        iniciatyva „Atleidimo nuo aviacinio kuro mokesčio Europoje panaikinimas“ – 2021 m. gegužės 10 d.,
                     
                  
                        —
                     
                     
                        iniciatyva „Anglies dioksido kaina – kovai su klimato kaita“ – 2021 m. liepos 22 d.,
                     
                  
                        —
                     
                     
                        iniciatyva „Spartinkime mokslo pažangą: kultūriniai augalai svarbūs!“ – 2021 m. liepos 25 d.,
                     
                  
                        —
                     
                     
                        iniciatyva „Išraukime korupciją su šaknimis – nutraukime paramą valstybėms, kurių teisminės institucijos po nustatyto termino liks neveiksmingos“ – 2021 m. rugsėjo 12 d.,
                     
                  
                        —
                     
                     
                        iniciatyva „Veiksmai dėl kritiškos klimato padėties“ – 2021 m. rugsėjo 23 d.,
                     
                  
                        —
                     
                     
                        iniciatyva „Saugokime bites ir ūkininkus! Bitėms nekenkiantis žemės ūkis – sveika aplinka“ – 2021 m. rugsėjo 30 d.,
                     
                  
                        —
                     
                     
                        iniciatyva „Uždrauskime ryklių žvejybą dėl pelekų – uždrauskime prekybą jais“ – 2022 m. sausio 31 d.,
                     
                  
                        —
                     
                     
                        iniciatyva „RINKĖJAI BE SIENŲ. ES piliečiams – visas politines teises“ – 2022 m. kovo 11 d.,
                     
                  
                        —
                     
                     
                        iniciatyva „Visoje ES įvesti besąlygines bazines pajamas“ – 2022 m. kovo 25 d.,
                     
                  
                        —
                     
                     
                        iniciatyva „Libertà di condividere“ – 2022 m. gegužės 1 d.,
                     
                  
                        —
                     
                     
                        iniciatyva „Teisė į gydymą“ – 2022 m. gegužės 1 d.,
                     
                  
                        —
                     
                     
                        iniciatyva „Pilietinės visuomenės iniciatyva dėl masinio biometrinio sekimo uždraudimo“ – 2022 m. gegužės 1 d.
                     
                  
         
            3 straipsnis
            Šis sprendimas taikomas atgaline data toms iniciatyvoms, su kuriomis susijęs rinkimo laikotarpis baigėsi laikotarpiu nuo 2021 m. vasario 1 d. iki šio sprendimo priėmimo dienos.
         
         
            4 straipsnis
            Šis sprendimas skirtas:
            
                        —
                     
                     
                        iniciatyvos „Greitas, sąžiningas ir veiksmingas klimato kaitos problemos sprendimas“ organizatorių grupei,
                     
                  
                        —
                     
                     
                        iniciatyvos „Sanglaudos politika, skirta regionų lygiateisiškumui ir regionų kultūrai išsaugoti“ organizatorių grupei,
                     
                  
                        —
                     
                     
                        iniciatyvos „Atleidimo nuo aviacinio kuro mokesčio Europoje panaikinimas“ organizatorių grupei,
                     
                  
                        —
                     
                     
                        iniciatyvos „Anglies dioksido kaina – kovai su klimato kaita“ organizatorių grupei,
                     
                  
                        —
                     
                     
                        iniciatyvos „Spartinkime mokslo pažangą: kultūriniai augalai svarbūs!“ organizatorių grupei,
                     
                  
                        —
                     
                     
                        iniciatyvos „Išraukime korupciją su šaknimis – nutraukime paramą valstybėms, kurių teisminės institucijos po nustatyto termino liks neveiksmingos“ organizatorių grupei,
                     
                  
                        —
                     
                     
                        iniciatyvos „Veiksmai dėl kritiškos klimato padėties“ organizatorių grupei,
                     
                  
                        —
                     
                     
                        iniciatyvos „Saugokime bites ir ūkininkus! Bitėms nekenkiantis žemės ūkis – sveika aplinka“ organizatorių grupei,
                     
                  
                        —
                     
                     
                        iniciatyvos „Uždrauskime ryklių žvejybą dėl pelekų – uždrauskime prekybą jais“ organizatorių grupei,
                     
                  
                        —
                     
                     
                        iniciatyvos „RINKĖJAI BE SIENŲ. ES piliečiams – visas politines teises“ organizatorių grupei,
                     
                  
                        —
                     
                     
                        iniciatyvos „Visoje ES įvesti besąlygines bazines pajamas“ organizatorių grupei,
                     
                  
                        —
                     
                     
                        iniciatyvos „Libertà di condividere“ organizatorių grupei,
                     
                  
                        —
                     
                     
                        iniciatyvos „Teisė į gydymą“ organizatorių grupei,
                     
                  
                        —
                     
                     
                        iniciatyvos „Pilietinės visuomenės iniciatyva dėl masinio biometrinio sekimo uždraudimo“ organizatorių grupei.
                     
                  
         
            Priimta Briuselyje 2021 m. vasario 19 d.
            
               
                  Komisijos vardu
               
               Věra JOUROVÁ
               
                  Pirmininkės pavaduotoja
               
            
         
         
            (1)  OL L 231, 2020 7 17, p. 7.
         
            (2)  2019 m. balandžio 17 d. Europos Parlamento ir Tarybos reglamentas (ES) 2019/788 dėl Europos piliečių iniciatyvos (OL L 130, 2019 5 17, p. 55).
         
            (3)  2020 m. gruodžio 17 d. Komisijos įgyvendinimo sprendimas (ES) 2020/2200 dėl pritarimo Europos piliečių iniciatyvai pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042 (OL L 434, 2020 12 23, p. 56).